เคทีซีอัดส่วนลด16% ดันยอดรูดในห้างภูธร
เคทีซีอัดส่วนลดสูงสุด 16% แลกคะแนนสะสม ดันยอดใช้จ่ายห้าง-ศูนย์ค้าส่งต่างจังหวัดเพิ่ม 20-30%&nbsp;
26 เม.ย. 2559

เคทีซีอัดส่วนลดสูงสุด 16% แลกคะแนนสะสม ดันยอดใช้จ่ายห้าง-ศูนย์ค้าส่งต่างจังหวัดเพิ่ม 20-30%  
นายสุวัฒน์ เทพปรีชาสกุล ผู้อำนวยการธุรกิจบัตรเครดิต บริษัท บัตรกรุงไทย หรือเคทีซี เปิดเผยว่า เคทีซีได้ออกแคมเปญให้ส่วนลดสูงสุดถึง 16% สำหรับผู้ถือบัตรที่ใช้จ่ายผ่านบัตรเคทีซี วีซ่า และใช้คะแนนสะสมเท่ากับยอดใช้จ่ายช่วงวันศุกร์-เสาร์-อาทิตย์ ในห้างสรรพสินค้าและศูนย์ค้าส่งที่บริหารงานโดยคนไทย ซึ่งถือเป็นส่วนลดสูงสุด ขณะที่การใช้จ่ายบัตรเคทีซีอื่นๆ ยังคงได้รับส่วนลด 12-14% คาดว่าแคมเปญดังกล่าวจะเพิ่มยอดใช้จ่ายผ่านบัตรได้ 20-30% 
ทั้งนี้ จากการสำรวจพบว่าคนในหัวเมืองใหญ่จะมีการใช้จ่ายในห้างและศูนย์ค้าส่งที่เป็นของคนท้องถิ่นจำนวนมาก โดยครั้งนี้ได้ขยายแคมเปญไปยังศูนย์การค้าตั้งหงี่สุน จ.อุดรธานี และศูนย์การค้ายงสงวน จ.อุบลราชธานีเพิ่มขึ้นจากเดิมที่มีใน 6 จังหวัด เช่น ห้างสรรพสินค้าคลังพลาซ่า จ.นครราชสีมา ห้างไดอาน่า คอมเพล็กซ์ หาดใหญ่ จ.สงขลา ห้างแพชชั่น บาย แหลมทอง จ.ระยอง ห้างแฟรี่ พลาซ่า จ.ขอนแก่น ห้างแฟรี่แลนด์ จ.นครสวรรค์ ห้างลีทรัพย์สิน จ.สงขลา ห้างสหไทย การ์เด้น พลาซ่า จ.สุราษฎร์ธานี และกำลังจะขยายไปห้างซูเปอร์เซฟใน จ.ภูเก็ต ศูนย์ค้าส่งทอฟฟี่ โฮลเซลล์ ใน จ.นครราชสีมา เป็นต้น